钦定古今图书集成/明伦汇编/皇极典/第203卷 > 文公元年
## 钦定古今图书集成/明伦汇编/皇极典/第203卷 > 文公元年

《春秋》：元年春，王正月，公即位。

〈注〉先君未葬而公即位，不可旷年无君。〈疏〉诸侯之礼，既葬成君，先君虽则未葬，既逾年矣，而君即位者，不可旷年无君故也。即位必于岁首，若岁首不行此礼，馀月不得行之，便是旷年无君。故虽则未葬，亦即行之。

《穀梁传》：“继正即位，正也。”

〈注〉“继正”，谓继正卒也。隐去即位以见让，桓书“即位”示安忍，庄、闵、僖不言即位，皆继弑。

《胡传》：“即位者，告庙临群臣也。国君嗣世，定于初丧，必
逾年然后改元。书即位者，缘始终之义。一年不二君，
缘民臣之心，不可旷年无君。”

〈大全〉家氏曰：“即位必以岁首，改元亦必以岁首。若岁首不书即位，而岁月书之，则非元年正始之义。然服皆如未丧之服，未成其为君。”